
ERK ir URK aptarė Europos Vadovų Tarybos susitikimo išvadas

Šiandien bendrame Seimo Europos reikalų ir Užsienio reikalų komitetų posėdyje buvo išklausyta informacija apie 2014 m. spalio 23 – 24 d.  Europos Vadovų Tarybos susitikimo išvadas. 
[bookmark: _GoBack]Svarbiausias šio Europos Vadovų Tarybos (EVT) susitikimo klausimas – klimato kaita ir energetika. Buvo  siekiama sutarti dėl naujos 2020–2030 m. laikotarpio energetikos ir kovos su klimato kaita politikos strategijos tikslų. 

Susitikimo dalyviai pasiekė susitarimą, kuris vertinamas kaip ambicingiausias kovos su klimato kaita tikslų iki 2030-ųjų planas, atveriantis kelią ateinančiais metais pasirašyti naują pasaulinę, Jungtinių Tautų remiamą sutartį dėl klimato.

28 šalių lyderiams per susitikimą Briuselyje pavyko įveikti didžiulius nuomonių skirtumus ir pasiekti susitarimą, kuriame, be kita ko, numatyta mažiausiai 40 proc. sumažinti išmetamą šiltnamio efektą sukeliančių dujų kiekį, lyginant su 1990 metų lygiu. Išvadose pabrėžiama, kad visos valstybės narės prisidės prie šių pastangų, išlaikant sąžiningumo ir solidarumo aspektų pusiausvyrą. 

Tai pat sutarta, kad atsinaujinančių šaltinių energija turės sudaryti 27 proc. suvartojamo kiekio. Jis bus pasiektas valstybių narių pastangomis, grindžiamomis poreikiu kolektyviai pasiekti ES tikslą neužkertant kelio valstybėms narėms nustatyti didesnio užmojo nacionalinius tikslus ir remiant jų pastangas, vadovaujantis valstybės pagalbos gairėmis ir atsižvelgiant į jų integracijos į energijos vidaus rinką mastą.  

Pasiektas sutarimas ir dėl energijos taupymo rodiklių, nors kai kurios šalys reiškė abejones dėl tokių priemonių kainos. Naujoji sutartis skatins didesnę energetikos sanglaudą tarp ES šalių, leisdama eksportuoti iki 15 proc. savo pagaminamos energijos, jeigu šalyje yra jos perteklius, taip pat importuoti iki 15 proc., jeigu šalis jaučia energijos stygių.

ES šalių vadovai taip pat patvirtino išvadas, kuriose sakoma, kad ES ketina finansiškai remti priemones, kurios užtikrintų Baltijos šalių bei Vakarų Europos elektros tinklų sinchronizavimą ir po 2020 metų, kai pasibaigs dabartinė finansinė perspektyva. Pažymima, kad prioritetas bus teikiamas Baltijos šalims, Portugalijai ir Ispanijai, nes jos „dar nepasiekė minimalaus integracijos į energijos vidaus rinką lygio“. Šiuo metu Baltijos šalių elektros sistemos vis dar dirba sinchroniškai su Rusija. Mėgindamos atsiriboti nuo Maskvos įtakos energetikoje, Baltijos šalys siekia tapti Europos elektros sistemos dalimi. 

Taryba taip pat pasiekė sutarimą dujų sektoriuje įgyvendinti ypatingos svarbos bendro intereso projektus, pavyzdžiui, Šiaurės–pietų dujų koridoriaus projektą bei Pietinio dujų koridoriaus projektą, ir skatinti kurti naują dujų mazgą Pietų Europoje bei įgyvendinti svarbius infrastruktūros projektus, kuriais būtų didinamas Suomijos ir Baltijos šalių energetinis saugumas, užtikrinti energijos tiekėjų bei tiekimo kelių įvairinimą ir rinkos veikimą. Taip pat sutarta toliau stiprinti Energijos bendriją, kuria siekiama užtikrinti ES energetikos srities acquis taikymą plėtros šalims ir kaimyninėms šalims, atsižvelgiant į ES energijos tiekimo saugumo problemas.

ES šalių lyderiai išvadose atkreipė dėmesį ir į ekonominę Sąjungos padėtį. Išvadose pabrėžiama, kad pastarojo meto makroekonominiai pokyčiai yra nuviliantys, kadangi BVP augimas nedidelis, nedarbo lygis daug kur Europoje tebėra labai aukštas, o infliacija itin maža. Todėl būtina sparčiai įgyvendinti priemones, kuriomis skatinamas darbo vietų kūrimas, ekonomikos augimas, konkurencingumas ir kuriomis siekiama užtikrinti piliečių įgalėjimą ir apsaugą, kaip nustatyta „Strateginėje Sąjungos kintančiame pasaulyje darbotvarkėje“. Todėl, pabrėžiama išvadose, Europa, norėdama nutiesti kelią tvirtam ir tvariam ekonomikos atsigavimui, turi investuoti į savo ateitį. Mažos investicijos šiandien sumenkina rytojaus ekonomikos augimo potencialą. Europos Vadovų Taryba remia naujosios Komisijos siekį pradėti iniciatyvą, kuria 2015–2017 m. būtų sutelkta 300 mlrd. EUR papildomų investicijų iš viešųjų ir privačiųjų šaltinių. Turime skatinti visokeriopai naudotis visais esamais ir paskirtais ES ištekliais. 

Dėmesys Taryboje buvo skirtas ir Ukrainos klausimui. Buvo teigiamai įvertinti rugsėjo 5 d. Minsko protokolas ir rugsėjo 19 d. Minsko memorandumas, kadangi tai yra žingsniai pirmyn siekiant tvaraus krizės politinio sprendimo, kuris turi būti pagrįstas pagarba Ukrainos nepriklausomybei, suverenitetui ir teritoriniam vientisumui. Europos Vadovų Taryba pakartojo esanti pasirengusi remti Ukrainą vykdant politines ir ekonomines reformas, be kita ko, energetikos sektoriuje, abiem šalims laikantis pagal Asociacijos susitarimą prisiimtų įsipareigojimų. 

Išvadose minima ir Moldova, kurios valdžios institucijoms rekomenduojama glaudžiai bendradarbiauti su tarptautiniais rinkimų stebėtojais kviečiama ir išreiškiama viltis, kad būsimi parlamento rinkimai bus laisvi ir sąžiningi.

Susitikime kalbėta apie bendras ES ir Jungtinių Tautų pastangas sustabdyti Ebolos viruso plitimą. Sutarta iki 1 mlrd. eurų padidinti finansinę pagalbą kovai su Ebolos virusu Vakarų Afrikoje.

Europos Vadovų Taryba taip pat priėmė sprendimą, kuriuo skiriama naujoji Europos Komisija, vadovaujama J.C. Junkerio.  

Europos reikalų komiteto biuro patarėjas 
Matas Maldeikis, tel. (8 5) 239 6864,  el. p. matas.maldeikis@lrs.lt

